Jaargang 6 - Nommer 19 - 19 Junie 2008 - www.ngkok.co.za/enuus
Leierskapkonferensie: Geleentheid om die grense na mekaar oor te steek (4-5 Augustus 2008)
Prof Andrew Purves besoek Oos-Kaap op 4 Augustus
Wat gemeentes rondom xenofobie kan doen - en: baie dankie!
Kerk is messy
Hoe om veilig beroof te word?!
Snopes.com and crucial tips for women and children, and others
Lente in Bediening en Teologie (Lenteskool UP)
A tot Z-Beleid bring bedieningsvreugde
Die kerk wat ons wil wees : die etos van hereniging
Kerkhereniging op voetsoolvlak in die NG Kerkfamilie
Wêreldwye biddag vir Zimbabwe: Sondag 22 Junie 2008
Dossier oor Zim uit SA tref ver!
NG Kerk Lorraine hou Alpha-Gholfdag (1 Julie)
Missie Japan : Sendelinge na Japan
Jonges praat hard oor rassisme, verskille en ware eenheid
'Put aside racial differences'
Kort Werkswinkel: "Begin 'n inter-kulturele bediening"
Bybel-Media Nuusbrief 10/2008
Julie-uitgawe van Acta Theologica beskikbaar
Nuwe Afrikaanse Bybelvertaling: Aanduiding van Ou Testamentiese gedeeltes wat Christologies geïnterpreteer word
Die Oos-Kaapse leierskap van die NG Kerk en VG Kerk bied op 4 en 5 Augustus 'n avontuurlike leierskapskonferensie aan. Die bedoeling is om géén besluite te neem of enige beleid te formuleer nie. Die missie is vir leraars en gemeenteleiers om mekaar te leer ken oor alle denkbare grense heen.
Daar is baie dinge wat ons nooit sê of hanteer nie. Bloot omdat ons te ordentlik is. Daar is dinge wat ons nooit van mekaar te wete kom nie - omdat ons nie bewustelik daaraan aandag gee nie. Daar is punte wat ons grensloos irriteer, en ons sien dit nooit vanuit die ander se perspektief nie.
Nou gaan ons vir 'n slag daaraan aandag gee.
Die twee kerke vra dr Ryk van Velden, 16 jaar lank sendeling in Malawi, en voormalige jeug-bedienaar van formaat, om die leierskapskonferensie te kom lei. Hy gaan ons help om saam pret te hê, te speel en saam te gesels op 'n manier wat ons mens-wees oor grense heen vir mekaar ontsluit.
Jy kan deel wees van hierdie ervaring.
Ons stuur eersdaags vir jou en jou gemeente die volledige besonderhede.
Andrew Purves is professor in Pastorale Teologie en bekend vir kwaliteit publikasies oor predikantebedieing soos The Crucifixion of Ministry. Lees meer oor sy besoek aan die Oos-Kaap waar hy 'n dagseminaar vir predikante kom aanbied.
Ons stuur die inskrywingsvorms binne enkele dae.
Wat gemeentes rondom xenofobie kan doen - en: baie dankie aan gemeentes!
Die Verenigde Diensgroep vir Diens en Getuienis (VDDG) waarvan die NG Kerk, VGKSA, NGKA en die RCA deel is, rig 'n baie praktiese skrywe rondom xenofobie en die lang-termyn betrokkenheid hierby aan al die gemeentes van die NG Kerk-familie. Die reaksie by gemeentes oor die landwye noodoproep in die xenofobie-tragedie het regtig alle verwagtings oortref. Dit is die kerk se wens dat hierdie dank en waardering by gemeentes sal uitkom. Daar word ook baie praktiese en doenbare dinge rondom die hantering van xenofobie voorgestel. Lees asseblief die inhoud van die brief.
Anriëtte, predikant by die NG Kerk Stellenberg, gee haar indrukke oor hulpverlening rondom xenofobie in Gauteng, 21 Mei 2008:
Die stank oorweldig my toe ons instap by die gebou. Dis die eerste teken dat hier gisteraand meer as 'n duisend mense in die Central Methodist Church in die hartjie van Johannesburg oornag het. Hulle slaap op en onder die kerkbanke, in die koue gange, op die trappe en in elke moontlik hoekie. Oral is mense besig om op te ruim en te werk (dit beïndruk my). Een van die vlugtelinge sê selfs vir my "welcome". Hoe is dit moontlik om iemand welkom te heet as jy self uiters onwelkom en hopeloos moet voel?
Hierdie is seker soos 'n kerk eintlik moet lyk, dink ek, maar dis MESSY - die reuk van sop en sweet in die lug, koerante en vuilgoed in die hoekies en brandarm mense wat oral rondhang. Hierdie prentjie is wêrelde verwyderd van ons netjiese, skoon kerkgeboue met volvloer matte en ligte wat werk. Ook is dit so raserig dat jy soms sukkel om iemand te hoor praat (glad nie soos 'n tipies NG Kerk op 'n Woensdagoggend nie).
Ons moet wag vir die kapel om skoongemaak te word voordat ons kan ingaan. Ongeveer 100 kerkverteenwoordigers en joernaliste is hier bymekaar vir die SACC (South African Council of Churches – Gauteng) vergadering om die situasie te bespreek en om die reliefwork van die kerke te koördineer. Die vergadering duur 3 ure want almal het 'n behoefte om te vertel wat in hulle gemeenskap gebeur het. Die stories van van geweld is oorweldigend.
Een reverend vertel dat hy 500 mense in sy kerksaal het en nog 500 in die gemeenskapsaal. Drie vroue het die afgelope 4 dae daar geboorte gegee, een aan 'n drieling. 'n Vrou vertel dat daar in haar gemeenskapsaal vier vroue is wat op die punt staan van geboorte gee, een aan 'n tweeling. 'n Ander vertel dat almal wat Shangaan kan praat (ook die RSA burgers) in sy gemeenskap verjaag is en dat die "kriminele" almal se besittings gesteel het en hul huise afgebrand het. Die prentjie omvou vinnig- in omtrent elke area in die Noorde, Ooste en Suide van Johannesburg is daar honderde mense wat skuil in sale of buitekant polisiestasies. Almal bespiegel wie agter die aanvalle is en hoe dit georganiseer is. Niemand weet werklik wat om te doen nie, maar die kerk doen hul bes om solank te probeer kos voorsien. Die nood is onsettend groot en daar is nie vinnige of maklike antwoorde nie.
Terwyl ons uitstap begin die malende groep buitelanders buite toustaan vir sop en brood. Ek wonder wat gaan van die mense word? Maar ek weet dié kerk in sentraal Johannesburg is hul tuiste vir nou – 'n plek van veiligheid vir enige persoon in nood, waar die bietjie wat daar is gedeel word en almal 'n hoekie kry om in te slaap. Dis hoe kerk moet wees, dis waarvoor ons geroep is, maar wees gewaarsku – dit is MESSY.
Verlede week het ek nege wenke gedeel oor hoe mens in 'n krisissituasie moet optree om jou eie veiligheid te maksimaliseer. Kommentaar is ook gevra.
Dit blyk dat dit 'n kuns is om beroof te word en met jou lewe daarvan af te kom. Kundiges sê dat mens so moet probeer optree dat jy jou aanvaller nie buite beheer laat voel nie, en sy/haar vinger onnodig styf om die sneller of die hef van die mes laat span nie. 'n Vriend van my, wat reeds drie keer op straat beroof is (in Chicago, VSA), waarvan die geweld hom een keer in die hospitaal laat beland het, beaam dit. Die angs van die rower maak hom onvoorspelbaar geweldadig, en enige onvoorsiene of suspisieuse gedrag lok geweld uit. Standaard-riglyne is egter nie so maklik om te gee nie.
David Higgs skryf na aanleiding van verlede week se beriggie: Kan ons nie laat iemand wat weet wat die ware toedrag van sake is vir ons leidrade gee oor:
* Wat moet ek doen (en wat mag en doen) as ek in die huis is en sien iemand spring oor my tuinmuur.
* Wat moet ek doen (en wat mag ek doen) as iemand 'n venster breek by my huis om in te kom.
* Wat moet ek doen (en wat mag ek doen) as iemand my fisies in my eie huis konfronteer met 'n wapen, of een van my gesinslede konfronteer met 'n wapen
* Misdaad in die Oos Kaap neem al hoe meer toe, en ek hoor gereeld hoe mense sê, ek weet nie meer wat mag ons, en wat mag ons nie doen nie, ek self wonder daaroor.
Hoe lyk dit? Ken julle iemand wat ons hiermee kan help?
Carl Crouse en Rethie van Niekerk reageer op die crucial tips deur onder andere te verwys na 'n webblad, www.snopes.com, waar jy kan vasstel of iets soos die crucial tips eintlik nuttelose gemorspos is wat van rekenaar tot rekenaar aangestuur word. Snopes.com - en soortgelyke webblaaie - gee vir mens volledige inligting hieroor.
Carl skryf: "Danie, ek dink dit sal die moeite werd wees as jy iets skryf oor:
die nutteloosheid van e-pos petisies,
hoedat meeste van die e-posse wat sê : "stuur aan almal in jou adresboek" eintlik onwaar is en nie aan iemand anders gestuur behoort te word nie
en hoedat mense regtig eers by 'n paar webtuistes moet gaan navorsing doen voordat hulle epos briewe "forward".
http://www.f-secure.com/virus-info/hoax/ (spesifiek oor rekenaar virusse)
Of jy kan bloot 'n reël uit die e-pos "copy and paste" na google en sien wat jy kry. Vat minder as 5 minute om die waarheid uit te vind.
Ek ontvang steeds pos van mense wat goed aanstuur omdat hulle dink hulle $1000'e gaan kry van Microsoft, of omdat een of ander bose fliek oor Jesus vertoon gaan word, of omdat een of ander virus ons hardeskyf gaan uitbrand, ens, ens.
As 1 persoon epos stuur aan 20 en hulle aan 20 en hulle aan 20 en hulle aan 20 is daar 160 000 eposse wat die internet stadiger maak en almal se tyd mors! Ons as Christene is soms regtig te goed gelowig, en dan lyk ons dom! Baie van die dinge is al jare lank in omloop, en ek beskou dit as my nederige taak om dit te help uitroei."
Rethie skryf: "Giftige spinnekoppe onder die sitplekke van openbare toilette! Booswigte vang mense in parkeerareas deur hulle aan "gedokterde" parfuum te laat ruik! Verkragters gebruik klein kinders om vrouens na verlate geboue te lok! Progesterex word gebruik om slagoffers van date-rape te steriliseer. Leuens. Alles leuens.
Voordat jy ooit 'n e-pos aanstuur, gaan eers die feite na by www.snopes.com. E-pos het die nuwe draer van "urban legends" geword. Hierdie stories, meestal met min tot geen waarheid, versprei soos veldbrande regoor die wêreld. Die mense van Snopes vors die feite agter al hierdie e-posse na en plaas die resultate op hul webtuiste."
Wat die nine crucial tips betref verwys Rethie ons na dié skakel: http://www.snopes.com/crime/prevent/ninetips.asp. Lees gerus: baie interessant!
Die program van die Lenteskool, Fakulteit Teologie Universiteit van Pretoria, is pas bekendgestel. Dit bevat volle inligting oor die verskeidenheid van lesingmateriaal wat tydens die Lenteskool aangebied word, van 7-9 Oktober 2008 te Pretoria. Die tema vir 2008 is: Teologie van die Mall (Publieke Teologie). Die drie temas en sprekers is: * Waar word Teologie Gebore: Piet Naude * Wat traak jou teologie my: Nataniël * Teologie in die Virtuele Wêreld: Kobus Kok (en andere) * Oop lesing Dinsdagaand: Skrifgesag: Is daar 'n kernteologie?: Piet Naudé. Die konferensie word ook weer vanjaar in samewerking met Verantwoordelike Vernuwing aangebied. Meer as 25 keuse temas word weer beplan. Teken asseblief die datum aan. Vir informasie of inskrywings kontak: Prof Malan Nel (Excelsus), 012-420 2892 / e-pos malan.nel@up.ac.za of sbo.excelsus@up.ac.za
Die A tot Z beleid vir Predikante wys dat die kerk besef hoe belangrik predikante is in God se plan. Die beleid het 'n pastorale hart en is ernstig oor gemeentes. Dit wil seker maak dat predikante lewenslank gehelp sal word om gemeentes met vreugde en vaardigheid te bedien. Dit wil help sodat 'n predikant vanaf die eerste dag as teologiese student tot aftrede ten beste ontwikkel en ondersteun kan word.
Die A tot Z-beleid is reeds in Okt 2007 deur die Algemene Sinode goedgekeur (uitgesluit hoofstuk 6) en is reeds geldig, maar dit was nog nie volledig met alle relevante dokumente saamgevat en gepubliseer nie.
Binnekort gaan elke predikant en elke kerkraad 'n interaktiewe CD en boek ontvang waarin hierdie beleid volledig uitgespel word. Hierdie CD's gaan direk na die Julie skoolvakansie aan predikante oorhandig word, met - sover moontlik geleentheid om die volle plan persoonlik te verduidelik, met geleentheid vir vrae.
Kerkrade, predikante en die kerk as geheel sal groot voordeel uit die A tot Z-Beleid trek:
* Kerkrade kry 'n volledige beeld hoe hul die predikant as onmisbare spanmaat kan steun en help ontwikkel.
* Predikante kry riglyne hoe die bediening 'n vreugde kan bly, en hoe hulle skerp en bekwaam kan bly vir vandag se bediening
* Die kerk as geheel baat deurdat die beste studente gewerf, opgelei en as predikante in die beroep behou sal word
Die uitgebreide Algemeen-Sinodale Moderamen (bestaande uit die moderamen van die 10 streeksinodes) het op 11 en 12 Junie besluite oor kerkhereniging geneem. Die dokument wat die teologiese vertrekpunte vir kerkhereniging uitspel is sedertdien gepubliseer en is hier op ons webblad beskikbaar.
Die volle besluite sal in die openbare domein verskyn nadat dit met die vennote in die familie bespreek is.
'n Interessante samevatting van wat reeds op voetsoolvlak in die NG Kerkfamilie rondom kerkhereniging gebeur, is op ons webblad beskikbaar. Dit is 'n merkwaardige prentjie.
Dr Kobus Gerber, Algemene Sekretaris, rig die volgende dringende versoek:
Drie internasionale ekumeniese liggame naamlik die Gereformeerde Ekumeniese Raad (GER), die Wêreldbond van Gereformeerde Kerke (WBGK) asook die Wêreldraad van Kerke (WRK) doen 'n oproep op alle denominasies en gemeentes wêreldwyd om op Sondag 22 Junie 2008 op 'n besondere wyse vir Zimbabwe by die Here in te tree.
Die versoek is ook om gedurende die week van die verkiesings gebedsaksies vir Zimbabwe daar te stel.
Die NG Kerk is volle lid van die eerste twee liggame en volgens die besluit van die Algemene Sinode 2007 ook in proses om haar lidmaatskap van die WRK te herstel. Kom ons stel die voorbeeld om saam met kerke wêreldwyd en landwyd vir ons bure Zimbabwe te bid: wat 'n wonder dat alle kerke in die wêreld op een dag rondom hierdie pynlike situasie hande vat!
Baie dankie vir julle aandag op kort kennisgewing.
For immediate relea)se - 18/06/2008 17:04:38
WCC CALLS ON THE UN TO END VIOLENCE IN ZIMBABWE, ENSURE FREE AND FAIR ELECTION
Churches in the region report on atrocities
Kobia says in his letter that "in light of the reports we have received" the WCC is calling for a number of steps to be taken including an end to the atrocities as reported in the dossier. The council appeals to the government of Zimbabwe to assure free and fair elections, allowing for election monitors and the distribution of food and other humanitarian aid and calls on the churches in southern Africa to initiate a healing and reconciliation process immediately following the elections.
The WCC has invited its member churches to pray for Zimbabwe on Sunday, 22 June, as the beginning of a season of prayer for the people and government of the country.
The WCC sent the letter to the UN secretary general on Wednesday, 18 June from its offices in Geneva.
ENI featured article on Zimbabwe:
WCC member churches in Zimbabwe:
(Met dank aan Vrydagnuus by wie die berig oorgeneem is
Lees gerus oor NGK PE-Lorraine se jaarlikse gholfdag ten bate van hul Alpha-kursus bediening.
Missie Japan is 'n vennootskap van die NG Kerkfamilie en ander meewerkende kerke wat vanuit Suid Afrika die verhouding met die Reformed Church in Japan behartig. Dit behels die uitstuur van sendelinge, die uitruil van studente en dosente, die besoeke en die wedersydse ondersteuning van diens en getuienisprojekte.
Missie Japan fokus veral op die eiland Shikoku en werk ten nouste saam met die RCJ Ring van Shikou. Ds Tobie de Wet en sy vrou, Annalie is tans daar werksaam.
Missie Japan wil graag 'n proses begin om nog sendelinge na Japan uit te stuur.
Persone wat geroepe voel om as sendelinge na Japan uitgestuur te word, moet aan die volgende vereistes voldoen:
* Roeping -- sendeling na Japan vereis 'n lewenslange verbintenis
* Jong leraar / leraarspaar
* Vermoë om Japannees aan te leer
* Aanpasbaar in vreemde kultuursituasie en kerklike opset van die RCJ
* Omdat Missie Japan 'n "geloofsending" is, sal gekeurde kandidate eers moet meewerk aan die daarstel van 'n volhoubare ondersteuningsbasis voordat hulle finaal uitgestuur kan word.
Aansoeke: Stuur asb voor 30 Junie 2008 na:
Missie Japan, Getuienis Kantoor van die NG Kerk, Posbus 1399, Bloemfontein, 9300
Navrae: Dr. Gideon van der Watt, Tel.: 051 406 6729 / 082 780 8038
Rozanne Els - Die Burger
16/06/2008 09:06:00 PM - (SA)
GOUDINI. – "Ons moet anker lig en vorentoe gaan. Jy kan nie trots wees op Tafelberg, maar nie op die persoon wat langs jou sit nie."
Met dié woorde het Surélle Lourens, 'n student aan die Universiteit Stellenbosch (US), gister in die ATKV se Jeugdag-gesprek by Gou­dini Spa haar stem dik gemaak oor Suid-Afrika.
Naastenby 20 jong mense, meestal studente, is genooi om aan die gesprek deel te neem.
Die tema was: Wat sê jy?
En sê het hulle beslis hul sê gesê.
Dr. Gustav Gous, 'n motivering­spreker, het die gesprek gelei.
Daar moes lankal maniere gevind word vir mense wat van mekaar verskil om saam te leef, was die boodskap wat uit die gesprek geblyk het.
"Die probleme van die jeug hou nou verband met ons onvermoë om saam te kan leef," is die mening van Sheraan Amod, een van die jong mense.
Mense verwag om môre op te staan met 'n "kulturele IK" wat hulle in staat sal stel om met ander te kan saamleef.
Dít, sowel as die idee van "die ou Suid-Afrika", bring saam 'n skeur in die samelewing mee, het uit die gesprek geblyk.
"Daar is mense wat vorentoe beweeg het, maar daar is dié wat gekies het om in die verlede te bly," het hulle gesê.
Cobus Pieterse, 'n US-student, meen die Reitz-voorval in Bloemfontein dien as 'n goeie voorbeeld van Suid-Afrikaners se mislukking om saam te kan leef.
Verskille bestaan en basta met die res, meen Willem van Tonder, ook 'n Matie.
"Jy kan nie verskille uitvee nie. Jy moet dit verdra."
'n Geforseerde eenheidsproses vererger die probleem, meen Lourens.
Dié groep se visie vir Suid-Afrika is dat daar 'n soliede begrip van die verskillende kulture in die land gekweek word.
Verder moet daar respek wees vir individualiteit en moet stereotipering afgeleer word.
Rassisme in enige vorm moet ook gestigmatiseer word voordat Suid-Afrikaners, verskille en al, kan saamleef.
Rassisme moet uitgewys word as taboe-gedrag en só ongewild gemaak word, het van die deelnemers bygevoeg.
Rassisme is nie eie aan enige kultuur of groep in die land nie – dit dring tot almal deur, meen hulle.
Dit het verder uit die gesprekke geblyk dat ware eenheid onder Suid-Afrikaners eers bereik sal word wanneer die samelewing as 'n geheel 'n nuwe identiteit en eenheid aanneem.
Dít, meen hulle, kan gedoen word deur as 'n samelewing kollektiewe probleme aan te pak.
Onder die voorbeelde wat genoem is, tel die kragkrisis en xenofobie.
16/06/2008 19:26 - (SA)
Johannesburg - Former president Nelson Mandela in a video address for the country's Youth Day on Monday, urged South Africans to put aside racial differences. "The struggle for democracy has never been a matter pursued by one race, class, religious community or gender among South Africans," he said in the video aired in Cape Town as part of Youth Day activities.
"As future leaders of this country, your challenge is to foster a nation in which all people irrespective of race, colour, sex, religion or creed can ascertain a social cohesion fully.
"Mindful of your own challenges, you must continue to promote the principle of relentless freedom and democracy as it is the foundation upon which issues of human rights are ingrained."
'n Geleentheid vir inspirasie en praktiese riglyne!! Onder leiding van Martiens Swart [Taakspan van die Diensraad vir Getuienis]
Datum: Saterdag, 2 Augustus 2008
Plek: NGNoordoos-Pretoria, Kamferbosstraat 58, Kilnerpark, Pretoria
Wie: Leraars, Kerkraadslede en ander Gemeentelede is welkom
Koste: Gratis Gratis Gratis Gratis Gratis Gratis Gratis
Dit is die tyd daarvoor ……… Ons het 'n unieke geleentheid ………… Dit is ons roeping ………
Laat weet voor 30 Julie as u kom vir:
* Martiens Swart by 082-416-2247 … of vir …
* Thinus Grobler by 012-333-4319 / 082-564-2722
TUG - Die kerk se vreemde reddingstou
SENDING - Die hoe en waar van uitreike
ISAK BURGER – "Ongeloof is sonde"
TEEN-RASSISME – vra 'n nuwe Christelike bril
MEDIA – Leeu brul maar floutjies in nuwe Narnia-fliek
* Winterhoop vir dakloses
* WRK vra leierskap van SA regering
Geniet die lekkerlees Julie-uitgawe van LIG
Die nuwe Sonja Herholdt is mooier en sterker as ooit. In 'n openhartige onderhoud met LIG gesels Sonja oor haar nuwe lewe en verhouding.
Allegaartjie vir gesinne:
● Is speel nog kinderspeletjies? Opvoedkundiges is dit eens: kinders móét speel.
● Die stryd teen rassisme begin in jóú huis. Om 'n geslag Suid-Afrikaners op te voed wat nie van swartmense as "hulle" praat nie is die taak van alle ouers.
● Pa's ly ook aan die leënes-sindroom. Volgens sielkundiges lei pa's net so erg aan die leënes-sindroom. Hier is wenke hoe om die leegheid te oorleef, en te vier!
● Wanneer ouers langs die kantlyn uitrafel.
● Elsa en Martelize Kolver: John Vorster se meisiekinders
● Suzaan Steyn: Ek wil lewe soos 'Ant' Sophie
● Vergifnis maak vry
● Die geskenk van vriendskap
● Studeer is die beste geweer.
● Meer bek as binnegoed - kinders wat byt.
● Kobus Muller: Meer as net 'n groot glimlag
Prettige webwerf vir Christen-tieners
'n Opwindende nuwe Afri­kaanse webwerf vir Christen-tieners met medewerkers soos die model en branderplankryer, Roxy Louw, en 'n vorige Mnr SA, Dieter Voigt, is op 1 Junie 2008 geloods. Die webwerf word LIGnet genoem en kan besoek word by www.lignet.co.za. LIGnet is 'n verlengstuk van LIG – afrikaanse gesinstydskrif.
LIGnet se inhoud:
● Artikels met onderwerpe wat vir tieners belangrik is (uitgaan, geloof, selfbeeld, vermaak, aktuele sake, familie, vriende, omge­wing­sake, skool).
● Gereelde rubrieke deur bekendes.
· 'n Vermaak-afdeling met inligting oor mo­de, flieks, boeke, gospelgroepe, gratis aflaai van MP3's, skakels na interessante web­werwe en gratis speletjies.
· 'n Geestelike komponent met 'n berader wat tieners se vrae antwoord, gebedsversoeke, 'n lys van uitreike waar hulle betrokke kan raak en 'n kalender van kampe en gebeure soos gospelgroepe se optredes.
· 'n Forum en kletskamer wat hulle die geleentheid bied om met ander Christen-tieners te gesels.
Vir meer inligting, kontak René Badenhorst by: tel 021 864 8229 of per e-pos by
Groete uit 'n winterskone Wellington.
Die Julie-uitgawe van Acta Theologica is gratis beskikbaar by die volgende web-adres: http://www.uovs.ac.za/actatheologica
Navrae kan gerig word aan Francois Tolmie by tolmief.hum@mail.uovs.ac.za
Die Begeleidingskomitee van die Afrikaanse Bybelvertalingsprojek gee graag, soos die vertaalprojek vorder, van tyd tot tyd inligting wat van belang is deur aan die meewerkende kerke. Een van die vrae waarmee die samestellers van die werkboek vooraf geworstel het, was hoe om teksgedeeltes in die Ou Testament wat in die Nuwe Testament vertolk word as verwysings na Christus, aan te dui en nog steeds getrou te bly aan die bronteks en die integriteit van die teks te handhaaf.
Die versoek wat die Kerklike Advieskomitee (Die Bybel in Afrikaans) namens die kerke en denominasies wat Afrikaans as voertaal gebruik tot die Bybelgenootskap gerig het, word in die vertaalopdrag soos volg saamgevat:
Skep 'n goed verstaanbare, bronteksgeoriënteerde Afrikaanse vertaling van die Bybel wat geskik is vir voorlesing en gebruik in eredienste, asook vir kategese, Bybelstudie en persoonlike gebruik.
Die bedoeling is dat die beplande vertaling so na moontlik aan die bronteks sal hou en dat dit ook in goeie, vloeiende, helder Afrikaans sal wees. Die implikasies van die vertaalopdrag is duidelik: Getrouheid aan die bronteks is van die allergrootste belang. Dit hou onder andere in dat dogmatiese besinning oor die teks, uit watter oord ook al, nie in die vertaling opgeneem word nie. Die Hebreeuse, Aramese en Griekse tekste van die Ou en Nuwe Testament moet self aan die woord kom in die vertaling en nie die interpretasie van daardie tekste deur dogmatici of soos dit neerslag gevind het in kerklike leerstukke en geloofsdokumente nie.
Die persone wat die werkboek saamgestel het, sowel as die lede van die Begeleidingskomitee is deeglik bewus daarvan dat bepaalde tekste in die Ou Testament reeds in die Nuwe Testament herinterpreteer word, en wel op so 'n wyse dat dit 'n nuwe betekenis kry. Dit is duidelik dat die skrywers van die Nuwe Testament 'n dieper, verborge betekenis vind in sommige woorde en selfs vertellings van die Ou Testament en dat dit vertolk word as van toepassing op Jesus die Christus se lewe en werk. Die vraag is dan nou hoe om daardie woorde en dele in die Ou Testament aan te dui en nog steeds getrou te bly aan die bronteks.
Die besondere aard van die vertaling waarmee die vertaalspanne tans besig is, is duidelik: Die tekste moet vertaal word soos wat die eerste lesers en hoorders dit waarskynlik sou verstaan. Die betekenis soos wat dit vir die eerste lesers en hoorders bedoel was, moet dus gehandhaaf word. Dit beteken onder andere dat die verborge verwysings na Christus wat die Nuwe-Testamentiese skrywers in die Ou Testament gevind het, nie in 'n vertaling neerslag moet vind deur byvoorbeeld hoofletters te gebruik nie. Die medewerkers aan die vertaling is egter van mening dat die Nuwe-Testamentiese skrywers se interpretasie en toepassing van bepaalde teksgedeeltes in die Ou Testament gerespekteer moet word, en daarom is die werkwyse om by wyse van voetnote in die vertaling van die Ou Testament telkens aan te dui waar 'n bepaalde woord of sin of langer eenheid in die Nuwe Testament vertolk is as 'n verwysing na Jesus Christus. Hierdie werkwyse is goedgekeur op 'n vergadering van die Kerklike Advieskomitee waarop al die meewerkende kerke en denominasies verteenwoordig is. Die gebruik van voetnote blyk dus die mees verantwoordelike manier te wees om bogenoemde saak mee aan te dui.